Vrou steeds in koma ná Modimolle-skieteryChrisna en Botes van der Merwe. Foto: Facebook Die vrou wat in ŉ beweerde voorval van huishoudelike geweld op ŉ gholflandgoed by Modimolle in Limpopo geskiet is, word steeds in ŉ geïnduseerde koma gehou. AO James Findlay, woordvoerder van die plaaslike polisie, sê hy het nog nie sedert Vrydag terugvoering oor Chrisna van der Merwe se toestand gekry nie, maar die dokters was van plan om haar sowat vyf dae lank in die koma te hou. Sy sal dus na verwagting binnekort bygebring word. Dit het intussen aan die lig gekom dat Chrisna se man, Botes van der Merwe (46), drie keer in sy bors en maag geskiet is in die voorval verlede Dinsdag in hul huis op die landgoed Koro Creek. Botes, ’n beroepsjagter, het twee dogters uit sy eerste huwelik, met Teresa Botha, Celiné (21) en Jané (18). Celiné en ŉ vriendin was by toe die skietery plaasgevind het waarin haar pa dood is. Marietjie Shelly, kommunikasiebestuurder van die Netcare-hospitaalgroep, kon Dinsdag by navraag nie sê hoe dit met Chrisna gaan waar sy in die Unitas-hospitaal in Centurion behandel word nie. “Volgens wet mag ons geen inligting oor pasiënte gee nie,” het sy gesê. Findlay het intussen gesê die twee pistole wat op die toneel gevind is, word tans ondersoek om te kyk watter een gebruik is in die skietery. Dit kan geruime tyd duur voor die uitslae van hierdie ondersoek beskikbaar gemaak sal word.